Nariadenie Rady (EHS) č. 2931/79
z 20. decembra 1979
o poskytovaní pomoci pre vývoz poľnohospodárskych výrobkov, ktoré môžu byť zvýhodnené pri dovoze do tretích krajín
RADA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva, najmä na jeho články 43 a 113,
so zreteľom na návrh Komisie,
keďže poľnohospodárske výrobky môžu byť v určitých prípadoch pri dovoze do tretích krajín zvýhodnené, ak sú výrobky v súlade s určitými špecifikáciami a/alebo cenovými podmienkami; keďže na zabezpečenie správneho uplatňovania uvedeného systému je potrebná administratívna spolupráca medzi orgánmi v dovážajúcej tretej krajine a spoločenstvom; keďže na tento účel by mal výrobky sprevádzať osvedčenie vydané v spoločenstve;
keďže s cieľom dodržiavať uvedené cenové podmienky sa musí zohľadniť systém vývozných náhrad; keďže podrobné pravidlá pre systém vývozných náhrad sa prijímajú v súlade s postupom stanoveným v článku 26 nariadenia Rady (EHS) č. 2727/75 z 29. októbra 1975 o spoločnej organizácii trhu s obilím [1], naposledy zmeneného a doplneného nariadením (EHS) č. 1547/79 [2] a v zodpovedajúcich článkoch ostatných nariadení o spoločnej organizácii trhov;
keďže podrobné pravidlá uplatňovania nariadení stanovených v tomto nariadení by sa mali prijať v súlade s tým istým postupom,
PRIJALA TOTO NARIADENIE:
Článok 1
1. Pri vývoze poľnohospodárskych výrobkov, ktoré môžu byť v súlade s dohodami uzavretými spoločenstvom pri vývoze do tretích krajín zvýhodnené, pokiaľ sú dodržané určité podmienky, vydajú príslušné orgány členských štátov na žiadosť a po primeranej kontrole dokument, ktorým sa osvedčuje splnenie podmienok.
2. Podrobné pravidlá uplatňovania tohto nariadenia sa prijímajú v súlade s postupom stanoveným v článku 26 nariadenia (EHS) č. 2727/75 a v zodpovedajúcich článkoch ostatných nariadení o spoločnej organizácii trhov.
Článok 2
Toto nariadenie nadobúda účinnosť v deň nasledujúci po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 20. decembra 1979